-  పీఎన్‌బీ మోసంలో సరికొత్త ట్విస్ట్‌
- బ్యాంక్రప్టసీ బాటలో మోడీ 'ఫైర్‌స్టార్‌'
- అమెరికాలోని కోర్టులో పిటిషన్‌ దాఖలు
- లిక్విడిటీ, సప్లయి సమస్యలతో కుదేలట!
- ఆర్థికంగా చితికిపోయినట్టుగా 'సూట్‌'
- 665 కోట్ల విలువైన ఆస్తి-అప్పుల వెల్లడి
న్యూయార్క్‌/ న్యూఢిల్లీ: పంజాబ్‌ నేషనల్‌ బ్యాంకులో (పీఎన్‌బీ) భారీ మోసానికి పాల్పడిన ప్రముఖ వజ్రాల వ్యాపారి నీరవ్‌ మోడీ.. చట్టాలలోని లొసుగులను ఆసరాగా చేసుకొని ఈ వివాదంలోంచి బయటపడేలా పావులు కదుపుతున్నాడు. తన వ్యూహంలో భాగంగా ఆయన పీఎన్‌బీ మోసాలకు కేంద్ర బిందువుగా నిలుస్తూ వస్తోన్న ఆయన ఫ్లాగ్‌షిప్‌ కంపెనీ ఫైర్‌స్టార్‌ డైమండ్స్‌ సంస్థ దివాలా తీసినట్టుగా వెల్లడించారు. తమ సంస్థ ఆర్థిక అనిశ్చితిని ఎదుర్కొంటోందని ఈ నేపథ్యంలో ఫైర్‌స్టార్‌ డైమండ్స్‌ను అధికారికంగా దివాలా సంస్థగా ప్రకటించాలంటూ మోడీ సంస్థ అమెరికాలోని దక్షిణన్యూయార్క్‌ జిల్లా
దివాలా కోర్టును ఆశ్రయించింది. లిక్విడిలీ, సప్లయి చైన్‌లో ఏదురైన సవాళ్ల నేపథ్యంలో తాము ఆర్థికంగా చితికిపోయినట్టుగా ఫైర్‌స్టార్‌ సంస్థ కోర్టుకు వెల్లడించింది. దివాలా పిటిషన్‌లో భాగంగా ఫైర్‌స్టార్‌కు చెందిన ఎ.జెఫే వెడ్డింగ్‌ జ్యువెల్లరీ, ప్యాటసీ ఐఎన్‌సీ సంస్థలు కూడా నష్టాల్లో ఉన్నాయని సంస్థ పిటిషన్‌లో పేర్కొంది. దీంతో వాటిని కూడా దివాలాగా ప్రకటించాలని కోర్టును వేడుకున్నారు. ఈ సంస్థలకు అమెరికా, ఐరోపాతో పాటు మధ్య ప్రాచ్య దేశాలలో వజ్రాల వ్యాపారాన్ని నిర్వహిస్తున్నాయి. తమ సంస్థ వద్ద దాదాపు రూ.665 కోట్లకు సమానమైన ఆస్తులు, అప్పులు ఉన్నట్టుగా దివాలా పిటిషన్‌ చాప్టర్‌ -11లో నీరవ్‌ పేర్కొన్నారు. పిటిషన్‌ నేపథ్యంలో అమెరికా కోర్టు గనుక 'ఫైర్‌స్టార్‌'ను దివాలా ప్రకటిస్తే పీఎన్‌బీ మోసపోయిన మొత్తాన్ని ఆ బ్యాంకు వసూలు చేసుకోవడం గగనతరం కానుంది. దివాలా తీసినట్టు ప్రకటించిన సంస్థల నుంచి న్యాయపరంగా రావాల్సిన మొత్తాన్ని వసూలు చేసుకోవడం కష్టం. దివాలాదారుపై ఇతర సంస్థలు బలవంతపు వసూళ్లకు పాల్పడకుండా చట్టాలు సదరు సంస్థకు, దాని ప్రమోటర్లకు రక్షణ కల్పిస్తుంది. ఈ నేపథ్యంలో నీరవ్‌ నుంచి పీఎన్‌బీ మోసానికి సంబంధించిన నిధుల సమీకరణ కష్ట సాధ్యం కానుంది.
52 వారాల కనిష్టానికి స్టాక్‌..
నీరవ్‌ మోడీ సంస్థ దివాలా వార్తలతో పాటు వజ్రాల వ్యాపారి మోసం విలువ మరో రూ.1400 కోట్ల వరకు పెరిగినట్టుగా పీఎన్‌బీ ప్రకటించిన నేపథ్యంలో ఆ బ్యాంకు షేర్లు మంగళవారం దాదాపు 12 శాతం మేర పతనమయ్యాయి. ఉదయం రూ.107.80 గరిష్ట స్థాయి వద్ద ప్రారంభమైన ఈ స్టాక్‌ ట్రేడింగ్‌ ఆ తరువాత ఏ దశలోనూ కోలుకోకుండా రూ.96.10కి దిగజారింది. చివర్లో కొంత మేర పుంజుకొని రూ.98.35 వద్ద ముగిసింది. దీంతో మంగళవారం ఒక్కరోజే ఈ స్టాక్‌ దాదాపు రూ.13.55 మేర కుంగినట్టయింది. ఇది 52 వారాల కనిష్టం కావడం గమనార్హం.
రూ.13వేలకోట్ల‌కు పెరిగిన మోసం..
వజ్రాల వ్యాపారి నీరవ్‌ మోడీ పీఎన్‌బీ బ్యాంక్‌కు చేసిన మోసం విలువ మరింత పెరిగింది. ఈ బ్యాంక్‌ రికార్డుల పరిశీలన జరుగుతున్న కొద్ది మోడీ మోసాల విలువ పెరుగుతూ వస్తోంది. తాజాగా మోడీ మోసం విలువ మరో రూ.11300 కోట్ల మేర పెరిగినట్టుగా బ్యాంక్‌ తన తాజా ఫైలింగ్స్‌లో పేర్కొంది. దీంతో నీరవ్‌ మోడీ పీఎన్‌బీ మోసం విలువ మొత్తం రూ.11,400 కోట్ల నుంచి దాదాపు రూ.13,000 కోట్లకు చేరువైనట్టుగా పీఎన్‌బీ బీఎస్‌ఈ ఫైలింగ్‌లో వెల్లడించింది.
మీ స్నేహితులకు రికమెండ్ చెయ్యండి